Nog ’n antiklimaks vir Bafana | Netwerk24
08 September 2018 17:57
As hy nog daar is, sal Stuart Baxter, afrigter van Suid-Afrika se sokkerspan, straks sy voet neersit as Bafana Bafana weer ’n kwalifiserende wedstryd in Durban moet speel.
Die middelveldspeler Dean Furman was die Speler van die Wedstryd. Foto: Gallo Images
Een nee dis nie oor die reën wat Saterdag daar in die Moses Mabidha-stadion uitgesak het in hul wedstryd teen Libië om te kwalifiseer vir die Afrikabeker-toernooi nie.
Dis oor hulle, soos in die Wêreldbeker-kwalifiseringstryd in die hawestad teen die Kaap Verdiese Eilande, wéér nie volpunte kon kry nie teen ’n span wat 101ste op wêreldranglys is.
Baxter het vooraf gebrom omdat hulle weer op seevlak moet gespeel het.
Die Mediterranean Knights het breed geglimlag oor die gelykopuitslag van 0-0 wat hulle saam met Suid-Afrika op vier punte ná twee van die ses wedstryde laat. Hulle is weens ’n beter doelverskil steeds die voorloper in die groep.
Suid-Afrika se Dean Furman, wat as Speler van die Wedstryd aangewys is, het die uitslag gepas as ’n antiklimaks beskryf.
Hy en Baxter was dit ná die tyd eens dat Libië hom goed laat geld het deur baie spelers die heeltyd agter die bal te hê in dié geskiedkundige eerste wedstryd tussen die lande.
Libië kan homself egter ook ongelukkig ag dat hy nie met rustyd voorgeloop het nie.
Anis Saltou het onder meer in die 15de minuut die regoppaal getref ná ’n dwarsaangee.
Bafana Bafana het heelwat benoude oomblikke in die eerste helfte oorleef
Suid-Afrika se doelwagter, Itumeleng Khune, het heelwat meer gesweet as sy eweknie, maar hom goed van sy taak gekwyt.
So ook was Keagan Dolly se kopskoot van ’n hoekskop af kort ná die hervatting van die tweede helfte, net regs verby.
Die lenige Bradley Grobler, wat net die tweede helfte ingespan is, het hom kort voor die einde in ’n goeie posisie bevind, maar sy kopskoot toe baie wyd verbygejaag.
* Nigerië het die Seychelles in Saterdag se ander Groep E-wedstryd met 3-0 in Stade Linité in Victoria geklop.
Twee van die vier spanne sal vir volgende jaar se toernooi om die Afrika-beker in Kameroen kwalifiseer.
Puntestand ná 2 wedstryde: Libië 4, Suid-Afrika 4, Nigerië 3, Seychelles 0.
Meer oor: Dean Furman | Bafana | Sokker | Stuart Baxter